Anser Sancti Martini
Anser Sancti Martini ad epulum diei Sancti Martini, videlicet Martini Turonensis, in Germania, Austria, Cechia parari solet. Cechice Svatomartinská husa, Theodisce in Austria Martinigansl, in Germania Martinsgans appellatur. Origo huius consuetudinis est fabula mediaevalis de ansere S. Martini: Martinum nuper episcopum Turonum electum, officium propter modestiam recusantem, in anserario refugium petentem, statim anseribus strepentibus revelatum esse. Cantilena Theodisca de hac re ad Iohannem Ackerman(de) attribuitur, qui anno circiter 1540 floruit; carmina plura de eadem re aevo insequenti composita sunt. Anser fartus furno lente assatur; cum brassica rubra(de), malo assato, glomo(en) involuto(de) infertur. Variis regionibus praecepta varia adhibentur.